Pohjois-Korean johtaja Kim Jong-un ja Yhdysvaltain presidentti Donald Trump tapasivat helmikuun lopussa Vietnamissa. Kuvan välitti Pohjois-Korean virallinen uutistoimisto.

Pohjois-Korean johtaja Kim Jong-un ja Yhdysvaltain presidentti Donald Trump tapasivat helmikuun lopussa Vietnamissa. Kuvan välitti Pohjois-Korean virallinen uutistoimisto. EPA

Yhdysvaltain ja Pohjois-Korean keskustelut päätyivät umpikujaan pari viikkoa sitten Vietnamissa.

Uutistoimisto Tassin mukaan Pohjois-Korea harkitsee ydinneuvottelujen lopettamista.

Tass lainaa uutisessaan varaulkoministeri Choe Son-huita. Hän sanoi Tassin mukaan lehdistötilaisuudessa Pjongjangissa, ettei Pohjois-Korealla ole mitään aikomusta antaa periksi Yhdysvaltain vaatimuksille tai osallistua tämänkaltaisiin neuvotteluihin.

Tass jatkaa Choea siteeraten, että Pohjois-Korean johtaja Kim Jong-un aikoo kertoa pian virallisesti kannastaan neuvotteluihin.

Uutistoimisto AP puolestaan siteeraa pohjoiskorealaista virkailijaa, jonka mukaan Yhdysvallat hukkasi "kultaisen mahdollisuuden" Vietnamin huippukokouksessa. Virkailijan mukaan Kim saattaa miettiä uudelleen laukaisujen jäädyttämistä.

Pohjois-Korean ja Yhdysvaltain ydinneuvottelut epäonnistuivat helmikuun lopussa Vietnamissa. Tämän jälkeen Pohjois-Korea on näyttänyt valmistelevan ohjuksen tai raketin laukaisua.

Kiinan pääministeri Li Keqiang kommentoi perjantaina, ettei Korean niemimaan ongelmia voi ratkaista yhdellä iskulla.

Li kommentoi asiaa tiedotustilaisuudessa, jossa hän käsitteli muun muassa Kiinan taloutta.

Lähteet: Reuters, AP